《碧泉九日有感》
宋代·胡宏

云日韬光山水幽，亭亭风送雁来秋。
当时祓禊千华好，今日登临万叶愁。
刻蜡桂香环远路，缕金莲色乱方舟。
丹青妙处身知在，不作浮鸥信浪流。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。